**НАБАВКА НА ДОСТАВУВАЧ НА ДОКУМЕНТИ НА АДРЕСА** – ПРОЕКТ НАДГРАДБА НА СИСТЕМ ЗА ЕЛЕКТРОНСКИ ПОТВРДИ, ДИСТРИБУТИВЕН СИСТЕМ И СИСТЕМ ЗА ЕЛЕКТРОНСКО ПЛАЌАЊЕ

Согласно потребите за реализација на проектот Надградба на системот за електронски потврди и Дистрибутивен систем и системот за електронско плаќање преку кој ќе има можност за нарачка на потврда со достава на адреса, потребно е да набавиме Изведувач/Доставувач за вршење на поштенски услуги реализирани преку електронска трговија, односно курирски услуги за правни и физички лица.

Изведувачот/Доставувачот е потребно да располага со сите потребни и неопходни лиценци и овластувања за домашен транспорт на пратки. Испораката е потребно да се врши во Град Скопје и сите населени места во Република Северна Македонија. Изведувачот потребно е да располага со потребни ресурси за да ги покрие сите населени места за испорака на пратката во рок од 24 часа од нарачката низ целата територија на земјата, во работни денови.

Изведувачот/Доставувачот потребно е да располага со високософистициран / Систем за најава и следење на пратки преку кој корисниците ќе имаат комплетен увид во статусот на секоја пратка, односно да располага со современ софтвер за евиденција на пратки и можност за следење на истите.

Изведувачот/Доставувачот е потребно да предложи лица за контакт со Централен регистар кои се обучени и стручни во делот на отклонување на евентуални технички проблеми при нарачка на пратки за достава.

Изведувачот/Доставувачот е потребно да достави референтна листа на компании со кои соработувал, односно да има работено со минимум 5 компании во континуитет од најмалку 1 година, во изминатите 3 години.

Предност ќе има Изведувачот/Доставувачот кој работи согласно меѓународните стандарди за квалитетна услуга и работи со обучени и професионални доставувачи, е еколошки свесна компанија односно се грижи за животната средина и ги имплементира еколошките вредносни стандарди при вршење на својата дејност.

За најповолен понудувач, Централен регистар ќе го избере понудувачот кој ќе понуди еднаква цена за сите пратки со документи, ги исполнува условите и кој ќе понуди најниска цена за достава на пратка низ целата територија на земјата.

Централен регистар ќе склучи договор со најповолниот понудувач за временски период од 24 месеци, а истиот може да биде раскинат доколку до Централен регистар пристигнат повеќе од 3 издржани поплаки во една седмица во континуитет од еден месец, од корисниците за недоставена пратка, или не ги исполнува условите и критериумите наведени во Договорот.

По истекот на 24 месеци, доколку понудувачот ги исполнува условите и критериумите од Договорот, истиот ќе биде продолжен за нови 24 месеци.

За доставата, крајниот корисник плаќа надоместок на Изведувачот/Доставувачот за услугата достава на адреса директно на доставувачот, независно од цената на потврдата за која е направено електронско плаќање на една од сметките на Централен регистар. За надоместокот кон доставувачот, крајниот корисник е информиран преку системот при нарачка на документот.

Доколку доставата на пратката не е извршена во рок од 24 часа, во работни денови, односно Изведувачот/Доставувачот не успее да ја достави на адресата на корисникот, Изведувачот /Доставувачот е должен да ја врати пратката следниот работен ден во соодветната РРК на Централен регистар, од каде што е испратена пратката, а за истото Централен регистар нема одговорност и не извршува паричен надоместок на Изведувачот/Доставувачот.

Избраниот понудувач е должен да биде достапен и во комуникација со членовите на проектниот тим на Централен регистар за конечна интеграција со системот за електронска нарачка на документи на Централен регистар, а ќе отпочне со работа по пуштањето на продукција на новиот надграден систем за дистрибуција на податоци.